15-ta KUOPA — BROCKTON, MASS. 


Vienos iš iniciatorių pasakojimu Brocktono 15-ji kuopa įsikūrė 1915 
m. kovo 15 d. Juzė Kašetaitė, grįžusi iš A.L.R.K. Federacijos seimo, iškėlė 
reikalą steigti Brocktone katalikių moterų kuopą. Pirmoji jos pirmininkė 
ir buvo J. Kašetaitė, sekretorė Marijona Vaičiūnienė ir iždininkė Marijon: 
Juškaitė. 

Pradžia buvo kukli, įsirašė 12 narių. Kiek galima atsekti iš užsilikusių 
dar gyvų narių pasakojimų, kuopai pirmiausiai rūpėjo ugdyti lietuvės 
katalikės moters susipratimą. Susirinkusios dažniausiai pas M. Juškienę 
mokėsi įvairių rankų darbelių, siuvimo, mezgimo ir net virimo. Kviesda- 
vosi instruktores. Savo rankdarbius išstatydavo parodose. Viena senes- 
niųjų narių M. Jeskelevičienė laimėjo pirmą premiją. 

Tačiau kuopos veikimas 1915-1940 metų laikotarpyje yra miglotas, nes 
nerasta nei protokolų nei narių užrašų. Nuo 1940 m., birželio 2 d, rasti 
protokolai rodo, kad kuopos veikla atgijo ir iki 1949 m. padaryta 11 susi- 
rinkimų, stengiamasi padėti parapijai, siunčiamos į apskrities seimus at- 
stovės. Čia keletą metų pirmininkauja Brocktono miesto mokesčių asesorė 
Julija Jakavonytė, vėliau Stasė Buinauskaitė, sekretoriauja Emilija Jar- 
malavičiūtė. Sąrašuose rasta 10 narių. 

Nuo 1949 m. veiklos pėdsakų neužtinkam, atrodo, kuopa apmirė. 

Tik po antrojo karo, pradėjus tremtiniams gausiau plaukti į šį kraštą, 
atnešama nauja banga ir į katalikių moterų veiklą. Brocktono kolonija 
žymiai pagausėjo. Katalikių moterų veikla susidomėjo viena naujai atvy- 
kusių, ilgametė gimnazijos mokytoja istorikė Kunegunda Keblinskienė. 
Sužinojusi, kad kuopa pairusi, pasiryžo ją atkurti. Susitarusi su senąja 
pirmininke St. Buinauskaite, pasikvietė Centro Valdybos pirmininkę Juliją 
Mack ir „Moterų Dirvos“ redaktorę Matildą Pauliukonienę ir 1953 m. 
vasario 1 d. sukvietė atkuriamąjį 15-tos kuopos susirinkimą. C.V. atsto- 
vių paragintos aptarė tolimesnius organizavimosi būdus ir ateities veiklą. 
Stasė Buinauskaitė liko pirmininke, vicepirmininke išrinkta J. Jakavo- 


Moterų Sąjungos 15-tos kuopos narės ir svečiai minint Sajungos auksinį jubilėjų. 

Uršulė Abračinskienė, 15-t0s 
kuopos Garbės Narė. Ji pir- 
moji su Agota Strakauskienė 
kartu įstojo Sąjungon ir 
15-t0s kuopos vardą išlaikė 
gyvą. Pasenus aktyviai veik- 
loje dalyvauti negalėjo, bet 
nuoširdžiai mūsų darbus re- 
mia. 


nytė, dvasios vadu paskirtas kun. S. Saulėnas. Narių padvigubėjo įstojus 
visai eilei tremtinių. 

1954 m. valdyboj randame buvusią pirmininkę S. Buinauskaitę, vice- 
pirmininkę B. Balmontienę, sekretorę K. Keblinskienę, iždininkę E. Jar- 
malavičiūtę. Iš tų metų darbo plano matyt, kad plačiau užsimota. Inspiruo- 
jant kuopos sekretorei K. Keblinskienei, sudarytos komisijos suruošti 
Motinos Dienos minėjimą, iškilmingai atšvęsti rugsėjo 8 d., suruošti pobū- 
vį parapijos naudai bei Kalėdų eglutę lietuviukams. Kas mėnesį daromi 
susirinkimai. Motinos dienos minėjime suruošta moterų rankdarbių paro- 
dėlė, pririnkta aukų vargstančioms Vokietijoj motinoms. Iš vakarienės gautą 
parapijai 400 dol. pelno. Kalėdų eglutės metu išdalinta 170 krepšelių sal- 
dainių vaikams. Pravesta programėlė ir bendri žaidimai. 

1955 m. paskirtas naujas dvasios vadas kun. Vincas Valkavičius ir 
valdybon įeina: pirm. St. Buinauskaitė, vicepirm. L. Adamkavičienė, 
sekretorė K. Keblinskienė, iždininkė B. Balmontienė ir narė P. Grybaus- 
kienė, Šiuo metu visas dėmesys nukreiptas į vėliavos įsigyjimą ir kuopos 
šventę. Sudaryta vėliavos paruošimo komisija iš J. Tubienės, K. Keblins- 
kienės ir M. Janokienės. Projektą padarė J. Tubienė, išsiuvinėjo uoli kata- 
likių moterų veikėja Adelė Repšienė iš Worcesterio. 

Surengti du dainų ir tautinių šokių vakarai davę parapijai $355.00, o 
kuopos reikalams — $146.00. Bet šių metų veiklą apvainikavo lapkričio 
20-ji, kuopos šventė ir naujosios vėliavos šventinimo iškilmės. Kiek tai 
pareikalavo energijos iš jos įkvėpėjos ir visų darbų širdies K. Keblinskie- 
nės ir visos ruošimo komisijos — P. Grybauskienės, L. Adamkevičienės, 
O. Svirtūnienės, E. Plonienės, parodos tvarkytojos M. Janokienės. Visą 
širdį įdėjo ir dvasios vadas kun. V. Valkavičius, dalyvaudamas pasitari- 
muose, ragindamas, patardamas. Pagaliau kuopos narių svajonė, turėti 
savo gražią vėliavą, išsipildė. Puošni vėliava su šūkiu „Per Tiesą ir Meilę 
į Mariją“ ir perrišta tautine juosta laukė pašventinimo dienos, lapkričio 
20-tosios. Kūmais buvo kun. V. Valkavičius, kuopos dvasios vadas ir A. 
Sužiedėlienė. Po piet įvyko Marijos garbei akademija ir iškilmingas susi- 
rinkimas. Atliktas K. Keblinskienės sukurtas ir režisuotas montažas, „Mal- 
dų pynė į Mariją“. Dalyvavo C. Valdybos pirm. J. Mack. Iš kuopos sekre- 
torės pranešimo paaiškėjo, kad per tą trimetį kuopa paaugo 26 nariais (iš 
jų 24 tremtinės). 

Į garbės nares pakeltos ilgametės veikėjos: U. Abračinskienė, Z. Alins- 
kienė, J. Statkiūtė, E. Valentukevičienė ir P. Žilienė. Agota Strakauskaitė 
— garbės pirmininkė. 

Kuopos narės davė iškilmingą pasižadėjimą prie naujosios vėliavos. 


